《国士桥》
清代·李重华

南登国士桥，乃得豫子碑。豫子报智瑶，因难始见奇。

身死匪立名，志各有所为。愧彼怀贰心，万苦安足辞。

佳哉赵襄子，意实终始之。剑击号者三，壮士俱扬眉。

精诚感冥默，衣血为淋漓。忠臣值贤主，名义两不亏。

吾嗤马子长，刺客相等夷。斯人今则亡，事与皦日垂。

酹酒欲凭吊，乘传方飙驰。桥边呜咽水，千载流酸悲。

作者简介：清江苏吴县人，字实君，号玉洲。李寅子。雍正二年进士，官编修。工诗。生平游踪，历巴蜀，过秦、汉、唐之故都，望终南、武关之形胜，登泰山，谒孔林，登临凭吊，发而为诗，颇得江山之助。有《三经附义》、《贞一斋集》。